Pálffy, Ján, predseda Správnej rady Ústavu pamäti národa (2021-06-30):
Do pracovného pomeru počas roka nastúpili traja. Pracovný pomer ukončili dvaja zamestnanci. Vysokoškolské vzdelanie malo 49 zamestnancov, čo spolu predstavuje takmer 77 % z celkového počtu zamestnancov. Ústav pamäti národa mal na rok 2020 schválený transfer zo štátneho rozpočtu vo výške 2 008 292 eur. V priebehu roka bol ministerstvom financií na základe žiadosti Ústavu pamäti národa transfer zo štátneho rozpočtu navýšený o 266 576 eur. ÚPN mal k 31. decembru 2020 majetok v účtovnej hodnote 676 066 eur, ktorého reálna hodnota bola 66 560 eur. Vážené dámy, vážení páni, dovoľte mi, aby som teraz konkrétnejšie priblížil výsledky práce Ústavu pamäti národa za uplynulý rok. Pandemická situácia mala za následok presun ťažiska pracovnej pozornosti na aktivity a činnosti súvisiace s vnútorným chodom inštitúcie, ako aj reštrukturalizáciu ústavu. Taktiež sme sa venovali riešeniu priestorovej situácie. Prácou v režime home office sa podarilo výraznejšie pokročiť v tvorbe nových a konsolidácií a aktualizácií starších pracovných databáz. Ako som už naznačil, minulý rok sa na základe identifikovaných potrieb zefektívnenia vnútorných procesov realizovala zmena organizačnej štruktúry ÚPN, ktorá v zmysle uznesenia Správnej rady zo 17. apríla vstúpila do platnosti 1. septembra. Z pôvodne deviatich samostatných organizačných zložiek vznikli tri odbory, ktoré sa ďalej členia na oddelenia a referáty. Správu a sprístupňovanie archívnych dokumentov, ako aj ich digitalizáciu zabezpečuje archív ÚPN. Spracovanie informácií obsiahnutých v archívnych dokumentoch i svedecky pamätníkov a ich následné sprostredkovanie verejnosti zabezpečuje centrum výskumu obdobia neslobody. Činnosti potrebné pre riadny chod inštitúcie zabezpečuje kancelária ÚPN. Minulý rok ústav plnil výskumné úlohy v pätnástich okruhoch. Samostatne alebo v spolupráci s partnerskými inštitúciami pripravoval sedem vedeckých konferencií a seminárov, z ktorých bolo možné zrealizovať iba jednu konferenciu. Zamestnanci ÚPN v rôznych typoch vedeckých a odborných časopisov, zborníkov a iných publikácií mali celkovo 88 výstupov. Ústav nakrútil 30 svedeckých výpovedí v rámci zaznamenávania svedkov obdobia neslobody. Samostatne vydal štyri knižné publikácie. V rámci osvetových a vzdelávacích aktivít pripravil päť diskusných večerov a na ďalších troch diskusiách aktívne participoval. Taktiež pripravil 31 prednášok pre študentov a verejnosť. Informácie o období neslobody chce sprostredkovať aj prostredníctvom dvoch nových pripravovaných výstav, pričom v roku 2020 reinštaloval ďalších 5. Pre širokú verejnosť ústav už v roku 2019 pripravil tematickú webovú stránku s interaktívnou mapou pamätníkov obdobia neslobody, ktorú v roku 2020 priebežne dopĺňal. Pracovníci ústavu taktiež pripravili 6 informačných bulletinov a 23 vzdelávacích videí. Ústav obslúžil 186 bádateľských návštev, pričom im pripravil 171 362 strán archívnych dokumentov. Žiadateľom sprístupnil v zmysle zákona o pamäti národa ďalších celkovo 4 423 strán, pričom zdigitalizovaných bolo spolu 123 529 strán dokumentov. Ústav pamäti národa sprístupňuje dokumenty po bývalých bezpečnostných zložkách štátu taktiež na základe písomnej žiadosti v zmysle zákona o pamäti národa. V roku 2020 pripravil a 34 žiadateľom sprístupnil celkovo spomínaných 4 423 strán dokumentov. Podľa zákona o protikomunistickom odboji sme v minulom roku priznali postavenie účastníka protikomunistického odboja 24 a postavenie veterána protikomunistického odboja 21 osobám. Popularizačné a osvetové aktivity, ktorým ústav už tradične venuje mimoriadnu pozornosť, boli tou oblasťou činnosti ÚPN, ktorá bola najviditeľnejšie postihnutá pandémiou. V jej dôsledku musela byť väčšina podujatí zrušených a iné transformované do online podoby. V rámci multilaterálnej spolupráce ústav participoval na činnosti troch nadnárodných pamäťových združeniach. Najvýznamnejším medzinárodným aktom bol podpis dohody o spolupráci medzi Ústavom pamäti národa a Archívom bezpečnostnej služby Ukrajiny dňa 20. februára 2020. Na domácej pôde sme pokračovali v spolupráci s organizáciami politických väzňov, pracovníci ÚPN pôsobili v ústrednej predmetovej komisii Štátneho pedagogického ústavu. Dlhodobá spolupráca s občianskym združením Klub 89 bola potvrdená podpísaním memoranda o spolupráci dňa 23. septembra 2020. V rámci spolupráce s partnermi sa ústav zapojil do viacerých projektov osvetového charakteru. So spoločnosťou APEX zastupujúcou iniciatívu za vznik múzea obeti komunizmu verifikoval údaje na mapu obetí komunizmu. So zástupcami poľského veľvyslanectva sa pokračovalo v spolupráci na mapovaní problematiky pašovania náboženskej literatúry na Slovensku. Spracovali sa koncepčné podklady na kreovanie múzea totalitných režimov. V spolupráci s univerzitami pokračovala prax odborných stáží študentov na ÚPN. Pracovníci ústavu boli oponentmi viacerých diplomových aj dizertačných prác. Vážené panie poslankyne, vážení páni poslanci, aj napriek mimoriadne zložitej situácii vyvolanej pandémiou, plnil ÚPN v minulom roku úlohy, ktoré mu ukladá zákon o pamäti národa. Pracovníci ústavu pokračovali i keď v upravenej podobe v napĺňaní dlhodobých projektov i v rozvíjaní nových aktivít. Venovali sa činnostiam, akými sú vedecký výskum, vytváranie evidencií, dokumentácie a činnosti štátnej bezpečnosti, sprístupňovanie dokumentov z činnosti represívnych zložiek, spracovávanie archívnych fondov, služby pre bádateľov, poskytovanie informácií štátnym orgánom pre plnenie ich zákonom stanovených úloh. Takisto sa podieľali na vzdelávaní a popularizačných aktivitách. S cieľom ďalšieho rozvoja a plnenia úloh ústavu vyplývajúcich zo zákona bude v najbližšej dobe potrebné vyčleniť dostatok finančných prostriedkov na rekonštrukciu nového a po prvýkrát vlastného sídla ÚPN, ale najmä na navýšenie finančných prostriedkov, ktoré umožnia posilnenie personálnych kapacít ústavu tak, aby aj naďalej bolo možné na potrebnej úrovni plniť všetky súčasné, ako aj novou legislatívou pripravované úlohy. V záujme nastolenia spravodlivosti bude ústav aj naďalej vyvíjať a podporovať aktivity súvisiace s vyrovnávaním sa s totalitnou minulosťou, odškodnením obetí a náprav o spáchaní krívd. Ďakujem za pozornosť.